Bya Muwanga Kakooza
OMUBAKA w’abavubuka b’omu Buvanjuba bwa Uganda, Gerald Karuhanga, asabye Pulezidenti Museveni yeetonde olw’okulengezza Omukama wa Tooro Rukirabasaija Oyo Nyimba Kabamba Iguru ng’amuyita ‘Omulenzi.’
Karuhanga yagambye nti ebigambo ebyayogerwa pulezidenti Museveni birengezza omukulembeze w’ennonno ng’oyo era biyigiriza abavubuka empisa embi n’olwekyo Pulezidenti asaanidde avaayo yetonde.
Kigambibwa nti Pulezidenti Museveni bwe yabadde ayogerera mu lukung'aana lwa bannamawulire wiiki ewedde, Omukama Oyo yamuyise mulenzi n'ategeeza nti eky'okusiiba enjala kirungi kuba kigenda kumuyamba (Oyo) okukola ‘’ffiga’ n’okwerongoosa mu by’obulamu.
Kino kyatabudde abavubuka ba Tooro ne beekalakaasa ku Mmande nga bagamba Museveni engeri gye yamwogeddeko ng’omulenzi kyabadde kityoboola ekitiibwa ky’Omukama, Abatooro gwe bayita ‘Empologoma y’e Tooro”.
Karuhanga yagambye nti Omukama waddembe okusiiba enjala nga yeekalakaasa n’agamba nti anaamukwatako ajja kuleetera Abatooro okwengera okwegugunga.
‘’Abakulembeze abaaliwo abaazannyira ku bafuzi b’ensikirano ne babaggyawo ebyabatuukako buli omu abimanyi. N’olwekyo Pulezidenti tasaanidde kumala gabazannyirako,’’ Krauhanga bwe yagambye.
Ono yasabye Gavumenti eve ku by’okukwata abavubuka b’e Tooro olw'okwekalakaasa kuba balina eddembe lyabwe.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn